Türkmenistanyň Jemagat hojalygy instituty

Jemgyýeti öwreniş ylymlary kafedrasy

Dersi: Türkmenistanyň taryhy

Tema: **Türkmenleriň dünýä ýaýramagy we döreden**

**döwletleri.**

Sekizinji söhbet sapak

Aşgabat – 2018

**Türkmenleriň dünýä ýaýramagy we döreden**

**döwletleri.**

**Meýilnama:**

1. **Türkmenleriň dünýä ýaýramagy.**
2. **Türkmeleriň Memluklylar döwleti.**
3. **Garagoýunly we Akgoýunly türkmen döwletleriniň döremegi.**
4. **Osmanly türkmenleriň döwleti.**

**5. XIV - XV asyrlarda türkmen taýpalary**

**1.Türkmenleriň dünýä ýaýramagy.**

Türkmenler gadymyýetde we orta asyrlarda edermen hem merdana millet hökmünde taryhy sahna çykyp, geçmişde şöhratly yz galdyrypdyrlar. X - XVI asyrlar türkmenleriň dünýäniň dürli ýerlerine ýaýrap, uly döwletleri, hanlyklary, beglikleri, atabeglikleri döredip, Aziýanyň we Ýewropanyň syýasy taryhynda, medeniýetinde, ylmynda uly işleri bitirip, öçmejek yz galdyran zamanasy bolupdyr. Bu döwür türkmenler tarapyndan döredilen Garahanly, Gaznaly, Seljukly, Köneürgenç (Horezmşalar), Osmanly, Memluk, Akgoýunly, Garagoýunly türkmenleriň döwletleriniň, türkmen soltanlyklarynyň, beglikleriniň has gülläp ösen wagtydyr. XI - XII asyrlarda seljukly türkmenleriň döwleti Günbatara garşy hereket edip, Kiçi Aziýada, Eýranda köpsanly türkmen döwletlerini döredýärler. Şol bir wagtda olar türkmen dilini, däp-dessurlaryny, yslamy ýaýratmakda uly işleri bitiripdirler.

Beýik Seljuk türkmen imperiýasy darganda, dört sany uly döwlete (Siriýa türkmen seljuk döwleti, Kerman türkmen seljuk döwleti, Kum türkmen seljuk döwleti, Yrak türkmen seljuk döwleti), şeýle hem onlarça begliklere we atabegliklere bölünipdir. Orta asyrlarda Eýranda, Kiçi Aziýada, Müsürde, Hindistanda türkmenleriň guran döwletleriniň 25 sanysy, beglikleriniň 29-sy, atabeglikleriniň 4 sanysy bolupdyr. Olar agzalalyga we daşky duşmanlara garşy göreşde birleşmegiň zerurdygyna göz ýetiripdirler. XIII asyryň ahyrynda ol türkmen döwletleriniň birnäçesi birleşdirilip, Türkmen osmanly döwleti döredilipdir. Türkmenleriň ýene-de iki sany uly döwleti - Garagoýunly türkmen döwleti we Akgoýunly türkmen döwleti döräpdir.

Bu döwletler we beglikler Günbatarda we Gündogarda türkmenleriň mirasdüşerleri hasaplanýarlar.

Mälim bolşy ýaly, dürli taryhy sebäplere görä, geçmişde dünýäniň çar künjündäki dürli ýurtlary mekan tutunan türkmenleriň taryhyny öwrenmek, olar bilen aragatnaşyk saklamaga mümkinçilik bolmady.

1991-nji yylda Dünýä türkmenleriniň ynsanperwer birleşigi döredildi. Bu gurama türkmen halkynyň ata-babalardan gelýän däp-dessurlary, ruhy gymmatlyklary, garaşsyz türkmen döwletiniň gazanýan üstünlikleri bilen daşary ýurtly arkadaşlarymyzy dünýä jemgyýetçiligini tanyşdyrmak barada uly işleri edýär. Şonuň ýaly-da dünýä türkmenleriniň medeniýetini, däp-dessurlaryny, halk döredijiligini öwrenmekde, olar bilen halkymyzy tanyşdyrmakda uly çäreleri amala aşyrýar.

Dünýä türkmenleri bilen doganlyk gatnaşyklaryny ösdürmäge Türkmenistanyň Prezidenti Gurbanguly Berdimuhamedow uly üns berýär. 2007-nji ýylyň oktýabrynda Dünýä türkmenleriniň ynsanperwer birleşiginiň X ýubileý konferensiýasynda hormatly Prezidentimiz Gurbanguly Berdimuhamedow bu birleşigiň Prezidenti wezipesine saýlandy. Konferensiýada eden çykyşynda milli Liderimiz birleşigiň mundan beýläkki işiniň esasy ugurlaryny, şol sanda arkadaşlarymyz bilen doganlyk gatnaşyklaryny ösdürmek, ýurdumyzdaTäze Galkynyş eýýamynda durmuşa geçirilýän özgertmeleri wagyz etmek wezipelerini kesgitledi.

Seljuklylar zamanasyna ýörgünli bolan ***atabegler*** özleriniň terbiýeleýän seljukly şazadalarynyň adyndan bellibir welaýaty, ülkäni dolandyrypdyrlar. Olar şazadalara döwleti dolandyrmagy we harby tälimi öwredipdirler. Atabeglik ady bilen taryha giren Parsda dörän Salyr atabegligini, Häzirbegjandaky türkmenleriň Ildeňizli atabegligini, Şamda esaslandyrylan Börüler atabegligini, türkmenleriň Mosulda we Halapda gurlan Zeňňi atabegligini, Begtegin türkmenleriniň Erbildäki atabegligini görkezmek bolar.

Türkmenleriň döreden ***begliklerini bolsa iki topara bölmek*** mümkin. Olaryň ***birinjisi heniz Beýik Seljuk türkmenleriniň döwleti döremezinden öňki türkmen beglikleri, ikinjisi bolsa Beýik Seljuk imperiýasy dargamagy netijesinde dürli welaýatlary dolandyran türkmen beglikleri degişlidir.*** 01 beglikleriň köpüsi wagtlaýyn dowam edip, bir-birleri ýa-da mirasdüşerleriň oňşuksyzlyklary sebäpli ýykylypdyr. Mongollaryň ýörişleri, aýratyn hem osmanly türkmenleriň imperiýasynyň döremegi netijesinde ol beglikleriň köpüsi öz garaşsyzlygyny ýitirýärler.

**2.Türkmenleriň Memluklylar döwleti.**

Mongollaryň we ýewropaly haçparazlaryň ýörişleriniň dowam eden döwründe, ***1250-nji ýylda Aýbeg türkmen Müsürde türkmenleriň Memluklar döwletini esaslandyrýar***. "Memluklar" ady Müsüriň soltany Salaheddiniň goşunynda ýörite taýyarlanan bölümiň esgerleriniň adydyr. Memluklylar mongollara we haçparazlara garşy durup, edermenligiň nusgasyny görkezipdirler. ***1260-njy ýylda memluklylaryň soltany Gutuz Türkmen mongol hany Ketboganyň goşunyny derbi-dagyn edýär. Bu söweşiň uly taryhy ähmiýeti bolupdyr. Sebäbi bu Jelaleddin Meňburnuň ýeňşinden soň mongollaryň üstünden gazanylan ikinji ýeňişdir.***

*Memluk soltany Beýbars mongollaryň 1265,1269,1271-nji ýyllardaky çozuşlaryny yzyna serpikdirýär. Beýbars haçparazlara garşy hem aýgytly söweşler edýär. 1277-nji ýylda soltan Beýbars aradan çykandan soň, onuň giýewsi emir Kalawun soltanlyga bellenilýär. Ol hem 1290-njy ýylda haçparazlar bilen söweşde wepat bolýar.* Şondan soň memluklylar döwletiniň tagt üstünde şazadalaryň özara göreşleri başlanýar. Döwlet pese düşýär. Şeýle ýagdaýda 1517-nji ýylda Memluklylar döwleti öz hökümdarlygyny osmanly türkmenleriniň soltanyna tabşyrmaly bolýar. Memluklylar döwletinde ylym-bilime, gurluşyk işlerine köp üns berlipdir. Müsürde, Şamda, Halapda ençeme metjitdir medreseler, köşkler, bazarlar we kerwensaraýlar gurlupdyr.

**3.Garagoýunly we Akgoýunly türkmen döwletleriniň döremegi.**

*Garagoýunly türkmenler oguzlaryň ýywa, ýazyr, baharly, awşar taýpalarynyň birleşmesi hökmünde tanalypdyrlar. 1388-nji ýylda garagoýunlylar Töwrizi eýeläp, ony paýtagt edinipdirler.*

Garagoýunly türkmen döwletiniň güýçli bolan döwri ***Gara Ýusubyň*** dolandyran ýyllarydyr (1389-1420 ý). Gara Ýusup Temirleňiň çozuşlaryna mynasyp garşylyk görkezipdir. Temirleň ölenden soň (1405 ý.), onuň mirasdüşerleri hem garagoýunlylary tabyn etmek üçin göreşipdirler. 1420-nji ýylda Temirleňiň mirasdüşeri Soltan Şahruh (1406 - 1447 ý.) uly goşun bilen Gara Yusuba garşy ýörişe ugrapdyr. Şahruhyň goşunlarynyň sany 200 müňe ýetipdir. Gara Ýusup Şahruha garşy söweşmek üçin ugrapdyr. Emma ýolda tarpa-taýyn aradan çykypdyr. Gara Ýusubyň ogly Isgendere Şahruhy ýeňmek başartmandyr. 1435-nji ýylda Jahan şa garagoýunlylaryň hökümdary bolýar. Jahan şa ýurdy gaýtadan birleşdirip, ýokary derejä çykarýar. Jahan şa edebiýata aýratyn üns beripdir, zehinli şahyr bolupdyr. Jahan şanyň dolandyran soňky ýyllarynda akgoýunlylar bilen bäsleşik has-da güýçlenýär. 1467-nji ýylda akgoýunlylaryň patyşasy Uzyn Hasan bilen bolan söweşde Jahan şa wepat bolupdyr.

***Akgoýunly türkmenler oguzlaryň baýandyr taýpasyndan bolupdyrlar. Akgoýunlylar Gara Ýülük Osmanyň (1389 - 1435 ý.) döwründe güýçli döwlete öwrülýär.*** Akgoýunly döwletiniň iň meşhur hökümdarlarynyň biri ***Uzyn Hasan*** (1466 - 1478 ý.) bolupdyr. Uzyn Hasanyň döwründe döwletiň paýtagty Töwriz şäheri bolupdyr. Uzyn Hasan Wenesiýa, Wengriýa, Awstriýa, Rus, Polşa we beýleki döwletlerden ilçileri kabul edipdir. Ol "Kanunnama" kitabyny döredip, döwletini has-da berkidipdir. 1478-nji yylda Uzyn Hasan aradan çykýar. Onuň ogullary tagt üstündäki göreşe başlaýarlar we ýurdy öz aralarynda bölüşýärler. Bu bölünişik Akgoýunly döwletiniň dargamagyna getirýär. Uzyn Hasanyň gyzyndan bolan Ysmayyl şa I (1502 - 1524 ý.) Sefewiler döwletini esaslandyrýar.

**4.Osmanly türkmenleriň döwleti.**

*Oguz türkmenleriň gayy taýpasyndan bolan Ärtogrul beg mongollaryň çozuşlary wagtynda Jelaleddin Meňburnuň esgerleri bilen Anadola gelip, 400 öýlüsi bilen ýurt tutunýar. Rumdaky seljuk soltany Alaeddin Keý Kubat (1219--1235 ý.) Ärtogrul gazynyň edermenligine göz ýetirip, basyp alan ýerlerini oňa mülk edip berýär.* 01 öz mülküni giňeldip, uly beglik döredýär. 1299-njy yylda Ärtogrul gazynyň ogly Osman beg begligiň başyna geçýär. Osman begiň döwründe (1299 - 1326 ý.) türkmenler Bursa şäheriniň töweregindäki ýerleri eýeleýärler. Osmanyň ogly Orhan (1326 - 1361 ý.) Bursa şäherini eýeläp, paýtagt edinýär. Onuň döwründe türkmenler Nikeýany, Izmiri eýeläp, Gara deňziniň kenarlaryna çykýarlar. Arap syýahatçysy ibn Batuta Orhan gazy barada: "Bu soltan iň baý genji-hazynasy, şäherleri we esgerleri bolan türkmen hökümdarlarynyň iň güyçlüsidir" diýip ýazýar.

1353-1357-nji yyllarda osmanly türkmenleriň Balkan ýarym adasyna ýörişleri bolupdyr. 1389-njy ýylda Kosowo meýdanynda osmanly türkmenler serbleri çym-pytrak edýärler. 1393-nji yylda Bolgariýany hem eýeleýärler. Kosowo meýdanynda şehit bolan Myrat I ogly Baýezit Ýyldyrym Osmanly döwletini giňeltmäge çalyşýar. Emma 1402-nji yylda Ankaranyň eteginde bolan söweşde Temirleň Baýezidi ýeňip ýesir alýar. Osmanly türkmen döwletiniň soltany Muhammet II (1451 - 1481 ý.) 1453-nji ýylda 50 günlük gabawdan soň, Konstantinopoly boýun egdirýär. Osman döwletiniň kuwwaty has-da güýçlenýär. Selim Ýowzuň (1512 - 1520 ý.) dolandyran yyllarynda Siriýa, Palestina we Müsür eýelenýär. Osmanly soltany Müsüri eýelemek bilen, musulmanlaryň halyfy derejesini hem öz eline alýar.

Süleýman Kanunynyň (1520 - 1566 ý.) döwründe Osman imperiýasyna ýewropanyň köp hökümdarlary salgyt töläpdirler. Osmanly türkmen döwletiniň medeniýeti gülläp ösüpdir.

Döwletiň paýtagty Stambulda dünýä meşhur ýadygärlikler bolan Topgapy köşgi, Süleýmaniýe we Ahmediýe metjitleri gurlupdyr. Osmanly türkmenleriň şygryýetinde Ýunus Emre, Mähri hatyn, Garajaoglan ýaly şahyrlar ajaýyp eserleri döredipdirler. XVII asyrdan başlap osmanly türkmenlerin döwleti pese düşüp başlaýar.Birinji Jahan urşunyň netijesinde 1922-nji ýylda Osmanly türkmenleriň imperiýasy ýykylýar.

1. **XIV - XV asyrlarda türkmen taýpalary**

**Ýazyrlar, salyrlar we ärsarylar.** Merkezi Aziýany mongollar basyp alandan soňra, türkmenleriň köpüsi Maňgyşlaga, Balkan dagynyň töwereklerine, Hazar deňziniň kenarlaryna göçüp barypdyrlar. ***Mongollaryň zarbasy netijesinde Horezmşalaryň taryhynda uly orun tutan ýazyr türkmenleriniň birleşmesi dargapdyr***. XII - XIII asyrlarda ýazyrlaryň birleşmesine Maňgyşlakda, Balkanda we Horasanda ýaşaýan türkmen taýpalarynyň ählisi diýen ýaly giripdirler. Yazyrlaryň birnäçe uly galalary bolupdyr. Gündogary öwreniji W.W. Bartoldyň hasap etmegine görä, ýazyrlaryň birleşmesine girýän taýpalaryň sany örän köp bolupdyr we ýazyr diýilse, oňa aýratyn bir halk hökmünde garapdyrlar. Yazyr birleşmesi dargandan soň, olaryň bir bölegi Kiçi Aziýa tarap çykyp gidýärler, beýleki bir bölegi bolsa Caradaşlylar ady bilen biziň günlerimize çenli saklanyp gelýär.

Abulgazynyň "Türkmenleriň nesil daragty" diýen işinde XIV-XV asyrlarda türkmen halkynyň etniki düzümi barada anyk maglumatlar berilýär.

XIV-XV asyrlarda türkmenleriň arasynda **Salyr taýpa birleşmesi** döräpdir. Salyr taýpa birleşmesine girýän taýpalar iki bölege - "içki" we "daşky" salyrlar diýilýän böleklere bölünipdirler***. Deňiz ýakasynda ýaşan salyrlara "içki" salyrlar, Garagum sährasynda mekan tutan salyrlara bolsa "daşky" salyrlar diýlipdir.***

***Daşky salyrlara ärsary, teke, saryk we ýomut taýpalary giripdir. Daşky salyrlarda ärsary taýpasy öňdäki orny eýeläpdir.***

***Ärsary taýpasynyň düýbüni tutan Ärsary baý, Ärsary baba barada türkmenleriň hem-de goňşy halklarymyzyň arasynda dürli maglumatlar bar. Taryhy maglumatlara görä, Ärsary baý XIV asyryň birinji ýarymynda ýaşap geçen taryhy şahs bolupdyr.***

Türkmen taýpalarynyň ählisiniň içinde Ärsary babanyň edermenligini, adamkärçiligini, rehimdarlygyny, akyl-paýhasyny, sowatlylygyny, sahylygyny wasp edýän rowaýatlar aýdylýar.

Abulgazy "Türkmenleriň nesil daragty" atly kitabynda Ärsary babanyň salyr ilinde Balkan töwereginde ýaşan döwletli we musulmançylyga boýun synan adam bolandygy, onuň Köneürgençde Şeref ally şyha 40 düýe peşgeş berip, öz haýyşyny aýdyp, arapça dini kilaplary türkmençä geçirip bermegi sorandygy barada aýdylýar. Şyh Şeref bolsa ähli dini meseleleri terjime edip, bir kitap ýazýar. Kitaba *"Mu'in al murid"* "Müridler, ýagny yslamy goldaýjylar üçin gollanma" adyny goýup, ony Ärsary baba berýär. Abulgazynyň aýdýan "Müridler üçin gollanma" kitabynyň ýazylan döwri 1313 - 1314-nji ýyllar hasaplanýar.

Abulgazynyň "Şejere i teräkime" - "Türkmenleriň nesil daragty" kitabyna görnükli alymlar W.W. Bartold, A.Ý. Yakubowskiý, A.N. Kononow, S.P. Tolstow örän ýokary baha berýärler. Olar türkmenleriň taryhyna degişli başga şunuň ýaly eseriň ýoklugyny nygtapdyrlar. Abulgazy bu eserini 1660-1661-nji ýyllarda ýazypdyr. Abulgazynyň işinde Ärsary babanyň ýörite agzalmagy onuň mertebesiniň, hormatynyň örän belent bolandygyna güwa geçýär. Ärsary babanyň gonamçylygy Balkan welaýatyndaky Tüwer obasynyň golaýynda ýerleşýär.

**Hyzrili, alili, düýejiler.** Abulgazynyň berýän maglumatlarynagörä Hazar deňzine guýan Uzboýuň ýakasynda örän köpsanly türkmen taýpalary ýaşapdyrlar. Uzboýuň ýakasynda "Üçil" ady bilen belli bolan hyzrili, alili, düýejiler Altyn Ordanyň hany Janybege (1341 - 1357 ý.) tabyn bolupdyrlar. Altyn Orda synandan soňra "Üçil" birleşmesi Horezme tabyn bolupdyr we şoňa salgyt töläpdirler. Horezme golaý ýaşan adakly - hyzyrlar bolsa Horezm hanlarynda nöker gullugyny berjaý edipdirler. Abulgazynyň eserinde Balkan daglarynyň töwereginde ýaşan esgi taýpasyny dolandyran Aýaz han barada gürrüň edilýär.

Okly-gökleňler Etrek-Gürgen boýlarynda, Astrabada golaý ýerlerde ýaşapdyrlar. Soň tekeleriň, ýomutlaryň, ärsarylaryň düzümine giren burkaz, soltanyz (soltan eziz), olam, agar ýaly tireler Türkmenistanyň gadymy medeni oazisleri bolan Murgapda, Lebapda ýaşapdyrlar.

Dag eteklerinde gadymdan nohurly, mürçeli, sünçeli, änewli, mehinli ýaly türkmen taýpalary-da ýaşapdyrlar. Gündogarşynas W.W. Bartold "Türkmen halkynyň taryhynyň oçerki" diýen işinde XIV asyrda Maryda ýaşan "sanjary" atly türkmenler barada-da maglumat getirýär. Şol zamanda Kelat, Abiwert, Nusaý, Goçant galalaryny we Mary oazisini edara eden çungurbany (jangurbany) taýpasy barada-da ýazýar.

Altyn Ordany esaslandyran Baty hanyň döwründen başlap Horezm, Maňgyşlak, Balkan daglarynda, Uzboýda ýaşan türkmenlere Altyn Ordanyň täsiri güýçli bolupdyr. Türkmen taýpalarynyň uly toparyna Baty hanyň ady bilen baglap, «söýünhan türkmenleri» diýip at berlipdir. Söýünhan birleşmesine öňki ýazyr we salyr taýpa birleşmelerine giren türkmenleriň aglabasy degişli bolupdyr. Çowdurlar, igdirler, abdallar, bozajy, burunjyk, gurban ýaly kiçiräk taýpa-tireler birleşmesi «esenhan türkmenler» adyny alýar. Olar, esasan, Maňgyşlakda ýaşapdyrlar. Türkmenleri söýünhan we esenhan diýip iki topara bölmek däbi halk döredijiliginde, folklorda saklanyp gelipdir.

Emma türkmen taýpalarynyň ýerleşişi soňky asyrlarda düýpli üýtgäpdir. Goňşy döwletleriň yzygiderli çozuşlary, öri we ekin meýdanlary ugrundaky göreş, Maňgyşlakda we Balkanda suwuň azalmagy türkmen taýpalaryny öňki ýaşan ýerlerinden göçmäge mejbur edipdir. Amyderýanyň Derýalyk we Uzboý şahalary boýunça suwunyň doly kesilmegi türkmenleriň başga ýerlere göçüşinde aýgytlaýjy rol oýnapdyr.